1 Mose 6—Oblaŋi yɛ Shikpɔŋ lɛ Nɔ | Biblia Mli Sane\nKƐJI mɔ ko nyiɛ kɛmiiba omasɛi ni ekɛlɛ shɛɔ tsũyiteŋ lɛ, mɛni obaasusu? Nakai mɔ lɛ baanyɛ afee obalaŋ! Be ko lɛ obalaŋi hi shikpɔŋ lɛ nɔ diɛŋtsɛ. Biblia lɛ tsɔɔ akɛ amɛtsɛmɛi ji ŋwɛibɔfoi ni jɛ ŋwɛi. Shi te aaafee tɛŋŋ ni eeeba lɛ nakai hu?\nKaimɔ akɛ, no mli lɛ ŋwɛibɔfo fɔŋ ni ji Satan miifee efɔŋ. Eebɔ mɔdɛŋ ni eha Nyɔŋmɔ bɔfoi lɛ po afee efɔŋ. Be shɛ ni ŋwɛibɔfoi nɛɛ ateŋ mɛi komɛi je shishi akɛ amɛaabo Satan toi. Amɛkpa nitsumɔ ni Nyɔŋmɔ kɛwo amɛdɛŋ yɛ ŋwɛi lɛ tsumɔ. Kɛkɛ ni amɛba shikpɔŋ nɔ ni amɛfee adesai gbɔmɔtsei amɛha amɛhe. Ani ole nɔ hewɔ?\nBiblia lɛ kɛɔ akɛ nɛkɛ Nyɔŋmɔ bii nɛɛ na yei ni he yɔɔ fɛo yɛ shikpɔŋ nɔ, ni amɛmiisumɔ ni amɛkɛ amɛ ahi shi. No hewɔ lɛ, amɛba shikpɔŋ nɔ ni amɛkɛ yei nɛɛ babote gbalashihilɛ mli. Biblia lɛ kɛɔ akɛ enɛ ejaaa, ejaakɛ Nyɔŋmɔ fee bɔfoi nɛɛ ni amɛhi ŋwɛi.\nBeni ŋwɛibɔfoi lɛ kɛ amɛŋamɛi lɛ fɔ bii lɛ, nɛkɛ bii nɛɛ yɛ srɔto. Shishijee lɛ, amɛtamɔɔɔ mɛi ni esoro amɛ. Shi amɛtee nɔ amɛdara agboi agboi, ni amɛhewalɛ lɛ tee hiɛ aahu kɛbashi be mli ni amɛtsɔmɔ obalaŋi.\nNɛkɛ obalaŋi nɛɛ ehiii kwraa. Ni akɛni amɛdara ni amɛhe wa hewɔ lɛ, amɛyeɔ gbɔmɛi awui. Amɛbɔ mɔdɛŋ ni amɛnyɛ mɔ fɛɛ mɔ nɔ ni amɛfee efɔŋ tamɔ amɛ.\nNo mli lɛ Henok egbo, shi nuu ko yɛ shikpɔŋ nɔ ni eji gbɔmɔ kpakpa. Nuu nɛɛ gbɛi ji Noa. Efeɔ Nyɔŋmɔ suɔmɔnaa nii be fɛɛ be.\nGbi ko lɛ, Nyɔŋmɔ kɛɛ Noa akɛ be eshɛ ni E-baakpata gbɔmɛi fɔji fɛɛ ahiɛ. Shi Nyɔŋmɔ baahere Noa, kɛ eweku lɛ kɛ kooloi pii ayiwala. Ha wɔkwɛ bɔ ni Nyɔŋmɔ fee enɛ eha.\n1 Mose 6:1-8; Yuda 6.\nKɛmaje Mɔ Ko Kɛmaje Mɔ Ko Oblaŋi yɛ Shikpɔŋ lɛ Nɔ\nmy sane 8